**กรอบแนวคิดการจัดงานสมัชชาคุณธรรมภาคเหนือ**

**“รวมพลังประชารัฐขับเคลื่อนสังคมคุณธรรม : พอเพียง วินัย สุจริต จิตอาสา”**

**-------------------------------------------------------------------------------**

**ความเป็นมา**

ตามที่คณะรัฐมนตรีได้ให้ความเห็นชอบแผนแม่บทส่งเสริมคุณธรรมแห่งชาติ ฉบับที่ ๑ (พ.ศ.๒๕๕๙-๒๕๖๔) เมื่อวันที ๑๒ กรกฎาคม ๒๕๕๙ ที่ผ่านมา เพื่อเป็นกรอบแนวทางการขับเคลื่อนสังคมไทยสู่สังคมคุณธรรม

สมัชชาคุณธรรม ถือเป็นกลไกและเครื่องมือหนึ่งที่สนับสนุนการเชื่อมโยงองค์กร เครือข่ายทุกภาคส่วน โดยเป็นเวทีกลางในการขับเคลื่อนคุณธรรมความดี เพื่อร่วมกันแลกเปลี่ยนเรียนรู้ กำหนดทิศทาง และพัฒนานโยบายสาธารณะสร้างการรับรู้การขับเคลื่อนแผนแม่บทส่งเสริมคุณธรรมแห่งชาติ ในระดับจังหวัด ภูมิภาค และระดับชาติรวมถึงการสร้างกระแสรณรงค์ และการมีส่วนร่วมในการพัฒนาปลุกจิตสำนึกด้านคุณธรรม ๔ ประการ ได้แก่ พอเพียง วินัย สุจริต จิตอาสา และขยายผลการขับเคลื่อนงานตามประกาศเจตนารมณ์จากงานสมัชชาคุณธรรมแห่งชาติ ครั้งที่ ๘ สู่การปฏิบัติตามบริบทของแต่ละองค์กรและพื้นที่

เพื่อให้เกิดการบูรณาการการทำงานและขับเคลื่อนแผนแม่บทส่งเสริมคุณธรรมแห่งชาติ ทั้งในระดับกระทรวงและในพื้นที่จังหวัดอย่างเป็นรูปธรรม รองนายกรัฐมนตรี (พลเอก ธนะศักดิ์ ปฏิมาประกร) ในฐานะประธานกรรมการส่งเสริมคุณธรรมแห่งชาติ ได้มอบนโยบายให้มีการจัดสมัชชาคุณธรรมในระดับภูมิภาคทั้ง ๔ ภาค โดย
ศูนย์คุณธรรม (องค์การมหาชน) กระทรวงวัฒนธรรม เป็นหน่วยงานรับผิดชอบหลักการจัดงาน และมีข้อสั่งการให้ศูนย์คุณธรรมประสานความร่วมมือกับกระทรวงที่รัฐมนตรีหรือปลัดกระทรวงได้รับการแต่งตั้งเป็นกรรมการส่งเสริมคุณธรรมแห่งชาติ ตามระเบียบสำนักนายกรัฐมนตรี ว่าด้วยการส่งเสริมคุณธรรมแห่งชาติ พ.ศ. ๒๕๕๐ ได้แก่ กระทรวงวัฒนธรรม กระทรวงมหาดไทย กระทรวงศึกษาธิการ กระทรวงการพัฒนาสังคมและความมั่นคงของมนุษย์ กระทรวง
สาธารณสุข เพื่อเชื่อมโยงและบูรณาการการขับเคลื่อนเชิงนโยบายร่วมกับหน่วยงานในพื้นที่ในการสนับสนุนการจัดงานสมัชชาคุณธรรมภาคเหนือร่วมกับหน่วยงานในพื้นที่จังหวัด ที่สอดคล้องกับแนวทางของแผนแม่บทส่งเสริมคุณธรรมแห่งชาติฯ

การจัดสมัชชาคุณธรรมระดับภูมิภาค (ภาคเหนือ) เนื่องจากจังหวัดพิจิตรเป็นจังหวัดนำร่องที่ร่วมขับเคลื่อนคุณธรรมเชิงพื้นที่ “จังหวัดส่งเสริมคุณธรรม” กับศูนย์คุณธรรมมาอย่างต่อเนื่อง จนเกิดรูปธรรมเชิงประจักษ์หลายด้าน อาทิ มีการประกาศวาระจังหวัดในการขับเคลื่อนเรื่องคุณธรรมอย่างเป็นรูปธรรม มีการแต่งตั้งคณะกรรมการขับเคลื่อนในระดับจังหวัดใน ๑๑ กลุ่มเครือข่าย ที่มีองค์ประกอบทั้งภาครัฐ ภาคเอกชน ภาคประชาสังคมและชุมชนอย่างชัดเจนมีเวทีและกระบวนการแลกเปลี่ยนเรียนรู้ในสมาชิกเครือข่าย และระหว่างกลุ่มเครือข่ายเพื่อแลกเปลี่ยนประสบการและวางแผนขับเคลื่อนร่วมกันอย่างต่อเนื่อง มีการประกาศยกย่องเชิดชูต้นแบบองค์กร ชุมชนส่งเสริมคุณธรรมในหลายพื้นที่ เป็นต้น จากรูปธรรมดังกล่าวศูนย์คุณธรรมจึงพิจารณาเลือกจังหวัดพิจิตรเป็นเจ้าภาพในการจัดงานสมัชชาคุณธรรมภาคเหนือ และมีอีก ๘ จังหวัดในภาคเหนือตอนล่างเป็นองค์กรร่วมจัด ได้แก่อุตรดิตถ์ เพชรบูรณ์ พิษณุโลก ตาก สุโขทัย กำแพงเพชร นครสวรรค์ อุทัยธานี

**วัตถุประสงค์การจัดงาน**

๑. เพื่อเป็นเวทีกลางของหน่วยงาน องค์กร เครือข่ายทุกภาคส่วนในการแลกเปลี่ยนเรียนรู้ การขับเคลื่อนและพัฒนาคุณธรรม จริยธรรมในพื้นที่ภาคเหนือตอนล่าง

๒. เพื่อเชื่อมโยงเครือข่ายและสนับสนุนกระบวนการสร้างการรับรู้และแปลงแผนแม่บทส่งเสริมคุณธรรมแห่งชาติ ฉบับที่ ๑ (พ.ศ. ๒๕๕๙ –๒๕๖๔) สู่การปฏิบัติและนำเสนอผลการดำเนินงานที่ผ่านมาขององค์กรเครือข่ายคุณธรรม ๙ จังหวัดภาคเหนือตอนล่างสู่สาธารณะ

๓. เพื่อขยายผลการขับเคลื่อนคุณธรรมตามประกาศเจตนารมณ์จากงานสมัชชาคุณธรรมแห่งชาติ ครั้งที่ ๘ และสร้างกระแสรณรงค์คุณธรรม ๔ ประการ ได้แก่ พอเพียง วินัย สุจริต จิตอาสา

๔. เพื่อค้นหา ยกย่อง เชิดชูบุคคล องค์กรต้นแบบด้านคุณธรรม ๔ ประการ ในพื้นที่ภาคเหนือตอนล่างให้ได้รับการยอมรับและมีการขยายผลแนวคิด ผลสำเร็จการขับเคลื่อนจากประสบการณ์สู่สาธารณะ

๕. เพื่อสร้างการมีส่วนร่วมของทุกภาคส่วนในการกำหนดแนวทางเชิงนโยบาย การประกาศเจตนารมณ์การขับเคลื่อนสังคมคุณธรรมของผู้แทนองค์กร เครือข่ายคุณธรรมภาคเหนือตอนล่าง และส่งมอบข้อเสนอต่อรัฐบาลและหน่วยงานที่เกี่ยวข้อง

**ชื่องาน**

งานสมัชชาคุณธรรมภาคเหนือ ภายใต้แนวคิด **“รวมพลังประชารัฐ ขับเคลื่อนสังคมคุณธรรม : พอเพียง วินัย สุจริต จิตอาสา”**

**วันและสถานที่จัดงาน**

 กำหนดจัดงานฯ ๒ วัน ในระหว่างวันพฤหัสบดีที่ ๒๒ มิถุนายน ๒๕๖๐ –วันศุกร์ที่ ๒๓ มิถุนายน ๒๕๖๐ ณ วัดท่าหลวง พระอารามหลวง ตำบลในเมือง อำเภอเมือง จังหวัดพิจิตร

**ขั้นตอนการขับเคลื่อนงาน**

* 1. ประสานความร่วมมือกับหน่วยงาน องค์กร เครือข่ายภายในจังหวัดพิจิตร *(จังหวัดเจ้าภาพหลักการจัดงานในภาคเหนือ)* และอีก ๘ จังหวัด เพื่อกำหนดแนวทางความร่วมมือ รูปแบบ เนื้อหาการจัดงาน และจัดตั้งกลไกคณะกรรมการจัดงานสมัชชาคุณธรรมระดับภูมิภาค (ภาคเหนือตอนล่าง)
	2. สำรวจ วิเคราะห์สถานการณ์ด้านคุณธรรม ต้นทุนคุณธรรมภาคเหนือ เป็นข้อมูลนำเข้ากระบวนการสมัชชาคุณธรรมภาคเหนือ
	3. ประชุมสร้างความเข้าใจ และวางแผนการจัดงานสมัชชาฯ ร่วมกับภาคีเครือข่ายในจังหวัดนำร่อง ๙ จังหวัด ในกลุ่มจังหวัดภาคเหนือตอนล่าง
	4. ดำเนินการค้นหา คัดเลือกบุคคล องค์กรต้นแบบด้านคุณธรรมในพื้นที่ภาคเหนือเพื่อประกาศเกียรติคุณในงานสมัชชาคุณธรรมภาคเหนือ
	5. เวทีระดมความคิดเห็นเพื่อกำหนดเป้าหมาย ประเด็นร่วม แนวทางการขับเคลื่อนคุณธรรมของแต่ละเครือข่ายทุกภาคส่วน รวมถึงองค์กรที่จะขับเคลื่อนในอนาคต (ใช้ฐาน ๑๑ เครือข่าย ขับเคลื่อนจังหวัดคุณธรรมพิจิตร)
	6. จัดเวทีเตรียมความพร้อมการจัดงานสมัชชาคุณธรรมภาคเหนือ
	7. จัดเวทีสมัชชาคุณธรรมภาคเหนือ
	8. ส่งเสริม สนับสนุนกระบวนการขับเคลื่อนประเด็นคุณธรรมตามมติ/ประกาศเจตนารมณ์ของ

สมัชชาคุณธรรมแต่ละภูมิภาคสู่การปฏิบัติในระดับองค์กร จังหวัด ภูมิภาค อย่างต่อเนื่องในปีต่อๆ ไป

* 1. การติดตาม ประเมินผล ถอดบทเรียนกรณีศึกษาที่เป็นต้นแบบด้านคุณธรรม สังเคราะห์ข้อมูลนำสู่เวทีสมัชชาคุณธรรมแห่งชาติ ครั้งที่ ๙

**เป้าหมายการจัดงาน**

๑) เกิดการเชื่อมโยงองค์กร เครือข่ายคุณธรรม และบูรณาการการทำงานร่วมกันระหว่างหน่วยงานเชิงนโยบาย หน่วยงานสนับสนุน หน่วยปฏิบัติการทั้งในส่วนกลางและหน่วยงานในพื้นที่จังหวัดภาคเหนือ ผ่านกระบวนการสมัชชาคุณธรรม

 ๒) หน่วยงานรับผิดชอบหลักการจัดทำแผนแม่บทส่งเสริมคุณธรรมในระดับจังหวัด สามารถนำข้อมูลแนวทางการส่งเสริมคุณธรรมจากงานสมัชชาคุณธรรมภาคเหนือไปประกอบการจัดทำแผนปฏิบัติการส่งเสริมคุณธรรมของจังหวัดอย่างเป็นรูปธรรม

 ๓) ใช้สมัชชาคุณธรรมเป็นเวทีกลางในการแลกเปลี่ยน เรียนรู้ ประสบการณ์ กรณีศึกษาด้านการส่งเสริมคุณธรรมของหน่วยงาน องค์กร ภาคีเครือข่ายสมัชชาคุณธรรมภาคเหนืออย่างกว้างขวางและมีส่วนร่วมร่วมจากทุกภาคส่วน

 ๔) มีองค์กรเข้าร่วมประกาศเจตนารมณ์ และร่วมลงนามความร่วมมือการขับเคลื่อนสังคมคุณธรรมและนำกรอบแนวทางการขับเคลื่อนสังคมคุณธรรมด้วยคุณธรรม ๔ ประการ พอเพียง วินัย สุจริต
จิตอาสา ขององค์กรภาคี เครือข่ายสมัชชาคุณธรรมภาคเหนือที่เป็นรูปธรรม

 ๕) มีการรณรงค์ส่งเสริมคุณธรรม ๔ ประการ พอเพียง วินัย สุจริต จิตอาสา ขององค์กรภาคี เครือข่ายสมัชชาคุณธรรมภาคเหนือที่เป็นรูปธรรม

 ๖) คณะกรรมการส่งเสริมคุณธรรมแห่งชาติ ได้รับทราบและนำผลการดำเนินงาน กรณีศึกษา องค์ความรู้ ข้อมูลแนวทางการขับเคลื่อนคุณธรรมจากการจัดสมัชชาภาคเหนือไปขยายผล/ยกระดับเป็นนโยบาย

**รูปแบบภาพรวม การจัดกิจกรรม**

**๑.** **ด้านวิชาการ** การปาฐกถาพิเศษ การอภิปราย เสวนาและแลกเปลี่ยนความคิดเห็นในประเด็นที่เกี่ยวข้องกับการจัดงาน ได้แก่

1. การมอบนโยบาย โดยพลเอก ธนะศักดิ์ ปฏิมาประกร รองนายกรัฐมนตรี
2. การเสวนาแลกเปลี่ยนความคิดเห็นการบูรณาการแผนแม่บทส่งเสริมคุณธรรมแห่งชาติสู่ปฏิบัติการในบริบทภาคเหนือ และนำเสนอความก้าวหน้าการขับเคลื่อนแผนแม่บทส่งเสริมคุณธรรมระดับจังหวัด
3. การเสวนาแลกเปลี่ยนเรียนรู้แนวทางการขับเคลื่อนคุณธรรม ๔ เรื่อง พอเพียง วินัย สุจริต จิตอาสา ขององค์กรเครือข่ายภาคส่วนต่างๆ ในภาคเหนือ
4. การประกาศเจตนารมณ์การขับเคลื่อนสังคมคุณธรรมของผู้แทนเครือข่าย และส่งมอบข้อเสนอต่อรัฐบาลและหน่วยงานที่เกี่ยวข้อง
5. การลงนามความร่วมมือ (MOU) ในการขับเคลื่อนคุณธรรมขององค์กรเครือข่ายทุกภาคส่วนที่สนใจและพร้อมจะดำเนินการ

**๒. ด้านนิทรรศการ** การแสดงผลงานเชิงรูปธรรมด้านการส่งเสริมคุณธรรมขององค์กรภาคีสมัชชาคุณธรรมภาคเหนือ ในรูปแบบ“ตลาดนัดคุณธรรม” โดยจัดเป็นโซนต่างๆ ดังนี้

**โซน ๑** แสดงนิทรรศการ การนำเสนอองค์ความรู้ด้านคุณธรรม กระบวนการส่งเสริมคุณธรรมขององค์กรภาคีสมัชชาคุณธรรมภาคเหนือ ของ ๘ จังหวัด ที่สอดคล้องกับคุณธรรมหลัก ๔ ประการ

**โซน ๒** แสดงจุดตั้งปณิธานทำความดี ถวายแด่องค์พระบาทสมเด็จพระปรมินทรมหาภูมิพล
อดุลยเดช รัชกาลที่ ๙ “ทำดีตามรอยพ่อ สานต่องานที่พ่อทำ” ตามโครงการ ๗๐ บุคคลต้นแบบ ๗ ล้านความดี
พระราชกรณียกิจ และจุดถวายสักการะ รัชกาลที่ ๑๐

**โซน ๓** แสดงนิทรรศการกลางยุทธศาสตร์ชาติ ที่เกี่ยวข้องด้านการส่งเสริมคุณธรรม ข้อมูลสถานการณ์คุณธรรมของสังคมไทย และภาคเหนือ องค์ความรู้ที่เกี่ยวข้องกับการส่งเสริมคุณธรรม

**โซน ๔** แสดงนิทรรศการ การนำเสนอองค์ความรู้ด้านคุณธรรม กระบวนการส่งเสริมคุณธรรมของ ๑๒ เครือข่ายคุณธรรมจังหวัดพิจิตร

**โซน ๕** แสดงนิทรรศการของหน่วยงานส่วนกลาง ๕ กระทรวง ได้แก่ กระทรวงวัฒนธรรม กระทรวงมหาดไทย กระทรวงศึกษาธิการ กระทรวงการพัฒนาสังคมและความมั่นคงของมนุษย์ กระทรวง
สาธารณสุข และองค์กรภาคีร่วมจัดอื่นๆ

**โซนอื่นๆ** *(อาจมีการปรับเปลี่ยน เพิ่มเติม ตามเนื้อหาการจัดงานฯ )*

**กลุ่มเป้าหมายเข้าร่วมงาน** ( จำนวน ๑,๐๐๐ คน)

- ผู้แทนหน่วยงาน องค์กรภาครัฐ ภาคธุรกิจเอกชน ภาคประชาสังคม ภาคสื่อมวลชน และภาคประชาชน

 - แกนนำและสมาชิก กลุ่ม เครือข่าย ชมรม สมาคม สภา ชุมชน และอื่นๆ

 - ประชาชนทั่วไป

**จังหวัดที่เข้าร่วมงาน**

 **กลุ่มจังหวัดหลัก ๙ จังหวัดภาคเหนือตอนล่าง** *(ตามกลุ่มจังหวัดเหนือตอนล่าง ๑ และ๒)*ได้แก่ อุตรดิตถ์ เพชรบูรณ์ พิษณุโลก ตาก สุโขทัย พิจิตร กำแพงเพชร นครสวรรค์ อุทัยธานี

 **กลุ่มจังหวัดอื่นๆ ในภาคเหนือตอนบน**

**งบประมาณดำเนินการ**

- ศูนย์คุณธรรม (องค์การมหาชน)ร่วมกับจังหวัดพิจิตร องค์กรภาคีร่วมจัด และผู้สนับสนุน

**ผลที่คาดว่าจะได้รับ**

 ๑) หน่วยงาน องค์กรทุกภาคส่วนในภาคเหนือที่เข้าร่วมงานเกิดความเข้าใจต่อแนวทางการขับเคลื่อนแผนแม่บทส่งเสริมคุณธรรมแห่งชาติ ฉบับที่ ๑ และสามารถนำความรู้จากเวทีสมัชชาคุณธรรม และการแลกเปลี่ยนเรียนรู้ นำไปประกอบการจัดทำแผนปฏิบัติการด้านคุณธรรมในองค์กรอย่างมีประสิทธิภาพ

๒) เกิดการเชื่อมโยงองค์กร เครือข่ายคุณธรรม และบูรณาการการทำงานร่วมกันระหว่างหน่วยงานนโยบาย หน่วยงานสนับสนุน หน่วยปฏิบัติการของทุกภาคส่วน ทุกระดับในแต่ละจังหวัด

๓) ประชาชนเกิดความตระหนักและเปลี่ยนแปลงพฤติกรรมภายใต้คุณธรรม ๔ ประการ พอเพียง วินัย สุจริต และจิตอาสา

๔) เกิดข้อตกลงความร่วมในการขับเคลื่อนสังคมคุณธรรมในระดับภาคเหนือตอนล่างเพื่อพัฒนา ต่อยอด และขยายผลการส่งเสริมคุณธรรมความดี แก่เครือข่ายองค์กรทั้งในระดับชุมชน จังหวัด และภูมิภาคอย่างเป็นรูปธรรม

**สถานที่ติดต่อ**

ศูนย์คุณธรรม (องค์การมหาชน) เลขที่ ๖๙/๑๖-๑๗ อาคารวิทยาลัยการจัดการ มหาวิทยาลัยมหิดล ถนนวิภาวดีรังสิต แขวงสามเสนใน เขตพญาไท กรุงเทพฯ ๑๐๔๐๐ โทรศัพท์ ๐๒ ๖๔๔๙๙๐๐ โทรสาร ๐๒ ๖๔๔๔๙๐๑ – ๒ เว็บไซต์ [www.moralcenter.or.th](http://www.moralcenter.or.th)